Pe segmentul chiriilor, proprietăţile construite înainte de anul 1977 au înregistrat cea mai mare evoluţie în căutări, cu o creştere de 98% în perioada noiembrie 2023 - aprilie 2024 (ultimele 6 luni) comparativ cu perioada mai - octombrie 2023, la polul opus aflându-se proprietăţile construite între 1991-2020, care au înregistrat o evoluţie de doar 3%, conform unei analize Storia.ro.
Totuşi, căutările pentru apartamentele construite înainte de 1977 sunt minoritare şi reprezintă 2% din totalul căutărilor din ultimele şase luni, semn că românii evită locuinţele construite înainte de cutremur, atât pe segmentul de închirieri, cât şi pe cel al vânzărilor. Pe segmentul vânzărilor, cele mai mari creşteri în căutări au fost pentru proprietăţile construite între 1977 şi 1990, cu o creştere de 67% în perioada noiembrie 2023 - aprilie 2024 comparativ cu perioada mai - octombrie 2023, în timp ce proprietăţile construite între 2001-2020 au avut o evoluţie de 41%.
Cu toate acestea, pe segmentul anului de construcţie, căutările din ultimele 6 luni (noiembrie 2023-aprilie 2024) arată diferit. Pe categoria apartamentelor de vânzare, cele mai căutate apartamente din ultimele 6 luni au fost cele construite între 1977-1990 (46%), urmate de cele construite între 2001-2020 (26%). Următoarele în top sunt apartamentele construite între 1991-2000 (17%), iar pe ultimele locuri se află cele construite înainte de 1977 (6%) şi cele construite după anul 2020 (4%).
Pe categoria apartamentelor de închiriat, cele mai căutate apartamente din ultimele 6 luni au fost cele construite între 2001-2020 (46%), urmate de cele construite între 1991-2000 (29%). Următoarele în top sunt apartamentele construite între 1977-1990 (19%), iar pe ultimele locuri se află cele construite după anul 2020 (4%) şi cele construite înainte de anul 1977 (2%).
"Am observat că în ultimele şase luni, adică în perioada noiembrie 2023 - aprilie 2024, căutările pentru apartamentele cu preţuri între 100.000 şi 150.000 euro au crescut cu 46%, iar cele pentru apartamentele cu preţuri de peste 150.000 euro au înregistrat o creştere de 47% comparativ cu perioada mai-octombrie 2023. Această creştere indică un interes crescut pentru proprietăţi mai costisitoare şi reflectă o schimbare în preferinţele cumpărătorilor", a declarat Răzvan Ceapă, Head of Operations Storia & OLX Imobiliare.
Care sunt cel mai des utilizate filtre de căutare pe Storia
În perioada noiembrie 2023 - aprilie 2024, cel mai des utilizate 10 filtre pentru căutarea apartamentelor de vânzare au fost: preţ maxim (49%), număr camere (46%), suprafaţă minimă (18%), preţ minim (16%), etaj (11%), anul minim de construcţie (10%), suprafaţă maximă (7%), tipul proprietăţii (5%), anul maxim de construcţie (4%) şi vechimea anunţului (4%).
Comparativ cu perioada mai-octombrie 2023, în ultimele şase luni (noiembrie 2023 - aprilie 2024) cele mai mari creşteri ale utilizării filtrelor la căutarea de apartamente de vânzare s-au înregistrat la filtrul "vechimea anunţului", care a fost cu 90% mai utilizat în această perioadă, dar şi la alte filtre precum "număr camere" (+68%), "anul minim de construcţie" (+58%) sau "etaj" (+44%). Pe de altă parte, şi filtrele mai puţin folosite au înregistrat evoluţii semnificative. Aşadar, filtrele "loc de parcare" şi "grădină" au fost utilizate de două ori mai mult în căutările de apartamente de vânzare din ultimele şase luni, comparativ cu perioada mai-octombrie 2023.
Pentru apartamentele de închiriat, cele mai utilizate filtre au fost: preţ maxim (59%), număr camere (47%), preţ minim (21%), suprafaţă minimă (7%), etaj (4%), suprafaţă maximă (3%), căutare în descriere (3%), vechimea anunţului (3%), tipul proprietăţii (3%) şi anul minim de construcţie (2%).
Comparativ cu perioada mai-octombrie 2023, în ultimele şase luni (noiembrie 2023 - aprilie 2024) cele mai mari creşteri ale utilizării filtrelor la căutarea de apartamente de închiriat s-au înregistrat la filtrul "căutare în descriere", care a fost cu 27% mai utilizat în ultimele şase luni, dar şi la alte filtre precum "etaj" (+19%) sau "anul minim de construcţie (+6%).
Comparând filtrele utilizate în cazul căutărilor de apartamente de vânzare cu cele folosite în cazul căutării apartamentelor de închiriat, se observă că anul construcţiei este un criteriu mai relevant pentru achiziţii (10% din căutări) decât pentru închirieri (2%). De asemenea, filtrul "aer condiţionat" este utilizat preponderent în sezonul cald. Totodată, deşi în cazul căutărilor de apartamente de vânzare oamenii selectează mai multe filtre comparativ cu cei care caută locuinţe de închiriat, în cazul închirierilor se caută într-o măsură mai mare locuinţe mobilate şi renovate.
Ce tipuri de apartamente caută românii, în funcţie de numărul de camere
Conform analizei Storia, în ultimele şase luni, respectiv în perioada noiembrie 2023 - aprilie 2024, majoritatea utilizatorilor au căutat apartamente cu două sau trei camere, atât la categoria apartamentelor de închiriat, cât şi la categoria apartamentelor de vânzare, indicând preferinţa pentru spaţii de dimensiuni moderate, potrivite pentru nevoile familiilor mici sau a cuplurilor.
Comparând căutările pentru garsoniere cu cele pentru apartamente cu maximum patru camere, se observă că garsonierele au înregistrat cele mai mici creşteri atât pe segmentul achiziţiilor, cât şi pe cel al închirierilor, în timp ce apartamentele cu două, trei sau patru camere au fost cele mai căutate. Astfel, se confirmă tendinţa de creştere a căutărilor de apartamente mai spaţioase şi implicit o nevoie crescândă a românilor de a trăi într-un spaţiu mai generos. Conform datelor Eurostat, în anul 2022 media numărului de camere per persoană din Uniunea Europeană era de 1,6 camere, iar România se afla pe ultimul loc, alături de Polonia, având o suprafaţă medie de persoană de 1,1 camere, cea mai mică suprafaţă din Uniunea Europeană.
Aşadar, utilizatorii Storia interesaţi de achiziţionarea unei locuinţe au căutat în ultimele şase luni preponderent apartamente cu două camere (40%) şi apartamente cu trei camere (38%), urmate fiind de apartamentele cu patru camere (14%) şi de cele cu mai mult de patru camere (3%), pe ultimul loc în căutări aflându-se garsonierele (5%).
Comparativ cu perioada mai-octombrie 2023, în ultimele şase luni (noiembrie 2023 - aprilie 2024) cele mai mari creşteri la capitolul căutării de apartamente de vânzare s-au înregistrat la apartamentele cu mai mult de patru camere (+76%), urmate de apartamentele cu trei camere (+66%), dar şi de cele cu patru camere (+65%), două camere (+61%) şi de garsoniere (+37%).
Totodată, în perioada noiembrie 2023 - aprilie 2024, utilizatorii interesaţi de închirierea unei locuinţe au căutat în primul rând apartamente cu două camere (53%), urmate de apartamente cu trei camere (27%), de garsoniere (13%) şi ulterior de cele cu patru camere (6%), dar şi de cele cu mai mult de patru camere (1%).
Comparativ cu perioada mai-octombrie 2023, în ultimele şase luni (noiembrie 2023 - aprilie 2024) cele mai mari creşteri la capitolul căutării de apartamente de închiriat s-au înregistrat exclusiv la apartamentele cu mai mult de patru camere (+57%). În acelaşi timp, căutările apartamentelor cu două, trei şi patru camere au avut scăderi de 3% în perioada menţionată, iar în cazul căutărilor de garsoniere de închiriat s-a înregistrat o scădere de 21%.